ประกาศกระทรวงสาธารณสุข
ประกาศกระทรวงสาธารณสุข
เรื่อง
หลักเกณฑ์ วิธีการ และเงื่อนไขการแสดงรูปภาพ ข้อความคำเตือนเกี่ยวกับพิษภัย
และช่องทางติดต่อเพื่อการเลิกยาสูบ
ในฉลากของบุหรี่ซิกาแรต
พ.ศ. ๒๕๕๖
 

อาศัยอำนาจตามความในมาตรา ๑๒ แห่งพระราชบัญญัติควบคุมผลิตภัณฑ์ยาสูบ
พ.ศ. ๒๕๓๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุขจึงออกประกาศไว้ ดังต่อไปนี้

ข้อ ๑
ให้ยกเลิกประกาศกระทรวงสาธารณสุข เรื่อง หลักเกณฑ์ วิธีการและเงื่อนไข
การแสดงฉลากและข้อความในฉลากของบุหรี่ซิกาแรต พ.ศ. ๒๕๕๒ ลงวันที่ ๒๔ สิงหาคม พ.ศ.
๒๕๕๒

ข้อ ๒
บุหรี่ซิกาแรตที่ผลิตหรือนำเข้าในราชอาณาจักร
ต้องจัดให้มีการแสดงฉลากรูปภาพข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
เป็นรูปภาพ ๔ สี ดังต่อไปนี้
แบบที่ ๑ รูปภาพประกอบข้อความคำเตือน โปรดงดสูบบุหรี่ในบ้าน
แบบที่ ๒ รูปภาพประกอบข้อความคำเตือน ควันบุหรี่ฆ่าเด็กได้
แบบที่ ๓ รูปภาพประกอบข้อความคำเตือน สูบบุหรี่ทำให้เป็นมะเร็งกล่องเสียง
แบบที่ ๔ รูปภาพประกอบข้อความคำเตือน สูบบุหรี่ทำให้หัวใจวาย
แบบที่ ๕ รูปภาพประกอบข้อความคำเตือน สูบบุหรี่ทำให้เส้นเลือดสมองแตก
แบบที่ ๖ รูปภาพประกอบข้อความคำเตือน สูบบุหรี่ทำให้เป็นมะเร็งปาก
แบบที่ ๗ รูปภาพประกอบข้อความคำเตือน สูบบุหรี่ทำให้เซ็กส์เสื่อม
แบบที่ ๘ รูปภาพประกอบข้อความคำเตือน สูบแล้วปากเหม็นบุหรี่
แบบที่ ๙ รูปภาพประกอบข้อความคำเตือน สูบบุหรี่ทำให้เป็นมะเร็งปอด
แบบที่ ๑๐ รูปภาพประกอบข้อความคำเตือน สูบแล้วทรมานจนตายจากถุงลมพอง
การแสดงฉลากรูปภาพ ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบตามที่กำหนดไว้ในวรรคหนึ่ง
ให้จัดพิมพ์ ๑๐ แบบคละกันไป ในอัตรา ๑ แบบต่อ ๕,๐๐๐ ซอง
หรือภาชนะบรรจุบุหรี่ซิกาแรต
ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบทั้ง ๑๐
แบบ ต้องมีขนาด ๕.๕๐ x ๗.๓๙ เซนติเมตร โดยให้พิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบที่ซองหรือภาชนะบรรจุบุหรี่ซิกาแรตและกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) ที่ตำแหน่งชิดขอบด้านบนสุดและต้องสามารถมองเห็นได้อย่างชัดเจน
ความในวรรคหนึ่ง วรรคสอง และวรรคสาม
ไม่ใช้บังคับกับวัสดุใสไม่มีสีที่ใช้หุ้มห่อซองหรือภาชนะบรรจุบุหรี่ซิกาแรต
และกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) ซึ่งสามารถมองเห็นฉลากรูปภาพ ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบที่ซองหรือภาชนะบรรจุบุหรี่ซิกาแรต
และกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) ได้อย่างชัดเจน
ในการพิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
ผู้ผลิตหรือผู้นำเข้าบุหรี่ซิกาแรตต้องพิมพ์จากต้นแบบที่ขอรับจากกรมควบคุมโรค
กระทรวงสาธารณสุขเท่านั้น ทั้งนี้
ค่าความเข้มสี น้ำหนักสี ขนาดและตำแหน่งของตัวอักษร รูปภาพ ข้อความ คำเตือน
รวมทั้งความคมชัด ต้องเป็นไปตามที่ปรากฏในต้นแบบฉลากท้ายประกาศฉบับนี้

ข้อ ๓ ผู้ผลิตหรือผู้นำเข้าบุหรี่ซิกาแรตต้องพิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบตามข้อ
๒ ที่ซองหรือภาชนะบรรจุบุหรี่ซิกาแรต โดยต้องมีพื้นที่ไม่น้อยกว่าร้อยละ ๘๕
ของด้านที่มีพื้นที่มากที่สุดอย่างน้อย ๒ ด้าน ที่ตำแหน่งชิดขอบด้านบนสุด
และชิดขอบด้านซ้ายของซองหรือภาชนะบรรจุบุหรี่ซิกาแรต ดังนี้
(๑) กรณีซองหรือภาชนะบรรจุบุหรี่ซิกาแรต
ซึ่งด้านที่มีพื้นที่มากที่สุดมีพื้นที่ระหว่าง ๔๒ - ๕๐ ตารางเซนติเมตร
ให้พิมพ์ฉลากรูปภาพ ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
โดยมีขนาดตามที่ได้กำหนดไว้ในข้อ ๒ วรรคสาม
(๒) กรณีซองหรือภาชนะบรรจุบุหรี่ซิกาแรต
ซึ่งด้านที่มีพื้นที่มากที่สุดมีพื้นที่มากกว่าหรือน้อยกว่า ๔๒ - ๕๐
ตารางเซนติเมตร สามารถย่อหรือขยายขนาดของฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบตามที่ได้กำหนดไว้ในข้อ
๒ วรรคสาม ตามสัดส่วนความกว้างและความยาวของฉลากดังกล่าวได้ตามความเหมาะสม

ข้อ ๔
กรณีที่ไม่สามารถพิมพ์ฉลากรูปภาพ ข้อความคำเตือนถึงพิษภัยของบุหรี่ซิกาแรต
และช่องทางติดต่อเพื่อการเลิกยาสูบตามที่กำหนดไว้ในข้อ ๓ ได้
ให้ย่อหรือขยายได้ตามความเหมาะสม แต่ต้องไม่ทำให้สัดส่วนความกว้างและความยาว
รวมทั้งความคมชัดของฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบเปลี่ยนแปลงไป
หากไม่สามารถย่อหรือขยายเพื่อคงสัดส่วนความกว้างและความยาว รวมทั้งความคมชัดได้
หรือการย่อหรือขยายทำให้ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
มีพื้นที่ไม่ถึงร้อยละ ๘๕
ของด้านที่มีพื้นที่มากที่สุดของซองหรือภาชนะบรรจุบุหรี่ซิกาแรตนั้น
ให้เพิ่มพื้นที่สีดำชิดขอบด้านบนสุดของซองหรือภาชนะบรรจุบุหรี่ซิกาแรต
เพื่อให้ฉลากรูปภาพข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบดังกล่าว
มีพื้นที่ไม่น้อยกว่าร้อยละ ๘๕
ของด้านที่มีพื้นที่มากที่สุดของซองหรือภาชนะบรรจุบุหรี่ซิกาแรต

ข้อ ๕
กรณีซองหรือภาชนะบรรจุบุหรี่ซิกาแรตไม่ใช่ทรงสี่เหลี่ยม
ต้องพิมพ์ฉลากรูปภาพข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
ตามขนาดที่ได้กำหนดไว้ในข้อ ๒ วรรคสามที่ซองหรือภาชนะบรรจุบุหรี่ซิกาแรต
โดยต้องมีไม่น้อยกว่า ๒ รูปภาพต่อ ๑ ซอง หรือภาชนะบรรจุบุหรี่ซิกาแรต และต้องมีพื้นที่ไม่น้อยกว่าร้อยละ
๘๕ ของซองหรือภาชนะบรรจุบุหรี่ซิกาแรตที่ตำแหน่งชิดขอบด้านบนสุด

ข้อ ๖
ผู้ผลิตหรือผู้นำเข้าบุหรี่ซิกาแรตต้องพิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบตามข้อ
๒ ที่กล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) ดังนี้
(๑) กรณีกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) ซึ่งด้านที่มีพื้นที่มากที่สุดมีพื้นที่ระหว่าง ๒๓๕ - ๒๔๐ ตารางเซนติเมตร
ต้องพิมพ์ฉลากรูปภาพ ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบให้มีขนาดเท่ากับที่พิมพ์บนซองหรือภาชนะบรรจุบุหรี่ซิกาแรต
โดยให้เรียงติดต่อกันชิดขอบด้านบนสุดของด้านที่มีพื้นที่มากที่สุดอย่างน้อย ๒ ด้าน
ด้านละ ๕ รูปภาพ และต้องพิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ ๑๐
แบบไม่ซ้ำกัน
(๒) กรณีกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) ซึ่งด้านที่มีพื้นที่มากที่สุดมีพื้นที่มากกว่าหรือน้อยกว่า ๒๓๕ - ๒๔๐
ตารางเซนติเมตร
ต้องพิมพ์ฉลากรูปภาพข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
ให้มีขนาดเท่ากับที่พิมพ์บนซองหรือภาชนะบรรจุบุหรี่ซิกาแรต
และให้มีจำนวนเท่ากับซองหรือภาชนะบรรจุบุหรี่ซิกาแรตที่บรรจุอยู่ในกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) โดยให้เรียงติดต่อกันชิดขอบด้านบนสุดและชิดขอบด้านซ้ายของกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton)
กรณีพื้นที่ด้านบนของกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) ไม่สามารถพิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบตามที่กำหนดไว้ได้
ให้พิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบที่กล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton)
ในพื้นที่ส่วนที่เหลือจนครบตามจำนวนซองหรือภาชนะบรรจุบุหรี่ซิกาแรตที่บรรจุอยู่ในกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) นั้น
กรณีกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) มีขนาดบรรจุบุหรี่ซิกาแรต จำนวนไม่ต่ำกว่า ๑๐
ซองหรือภาชนะบรรจุบุหรี่ซิกาแรต ให้พิมพ์ฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ ๑๐ แบบ
โดยอาจมีแบบที่ซ้ำกันได้
กรณีกล่องหรือกระดาษหุ้มห่อซองหรือภาชนะบุหรี่ซิกาแรต (Carton) มีขนาดบรรจุบุหรี่ซิกาแรตจำนวนต่ำกว่า ๑๐ ซองหรือภาชนะบรรจุบุหรี่ซิกาแรต
ต้องพิมพ์ฉลากรูปภาพ ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
โดยที่แบบไม่ซ้ำกัน
(๓)
บุหรี่ซิกาแรตที่บรรจุอยู่ในกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) มีจำนวนไม่ต่ำกว่า ๑๐ ซองหรือภาชนะบรรจุบุหรี่ซิกาแรต
ให้บุหรี่ซิกาแรตที่บรรจุอยู่ในกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) นั้น ต้องแสดงฉลากรูปภาพ
ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ จำนวน
๑๐ แบบต่อ ๑ กล่อง หรือกระดาษหุ้มห่อซองหรือภาชนะบรรจุบุหรี่ซิกาแรต (Carton)
กรณีบุหรี่ซิกาแรตที่บรรจุอยู่ในกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) มีจำนวนต่ำกว่า ๑๐ ซองหรือภาชนะบรรจุบุหรี่ซิกาแรต
ให้บุหรี่ซิกาแรตที่บรรจุอยู่ในกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton) นั้น ต้องแสดงฉลากรูปภาพ ข้อความคำเตือนถึงพิษภัยของบุหรี่ซิกาแรตและช่องทางติดต่อเพื่อการเลิกยาสูบ
โดยที่แบบไม่ซ้ำกัน

ข้อ ๗
บุหรี่ซิกาแรตที่ผลิตหรือนำเข้ามาในราชอาณาจักร จะต้องดำเนินการดังต่อไปนี้
(๑) จัดให้มีข้อความแสดงวัน เดือน ปี ที่ผลิต
ที่บริเวณด้านข้างด้านใดด้านหนึ่งของซองหรือภาชนะบรรจุบุหรี่ซิกาแรต
และกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton)
นอกเหนือจากบริเวณที่ได้กำหนดให้แสดงข้อความเกี่ยวกับสารพิษหรือสารก่อมะเร็ง
(๒)
จัดให้มีข้อความแสดงแหล่งที่มาของบุหรี่ซิกาแรตว่าได้ผลิตขึ้นภายในราชอาณาจักรไทยหรือผลิตขึ้นในประเทศใด
ที่บริเวณด้านหน้าชิดขอบด้านล่างของซองหรือภาชนะบรรจุบุหรี่ซิกาแรตและกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
(Carton)
(๓) จัดให้มีข้อความ สำหรับขายในราชอาณาจักรไทย ที่บริเวณด้านหลังชิดขอบด้านล่างของซองหรือภาชนะบรรจุบุหรี่ซิกาแรต
และกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton)
ทั้งนี้ ข้อความตามความในวรรคหนึ่งต้องจัดทำเป็นภาษาไทย ด้วยตัวอักษร
สี่พระยา หรือตัวอักษรที่มีลักษณะใกล้เคียงกัน
ขนาดไม่น้อยกว่า ๑๐ พอยด์ สำหรับซองหรือภาชนะบรรจุบุหรี่ซิกาแรตและขนาดไม่น้อยกว่า
๓๐ พอยด์ สำหรับกล่องหรือกระดาษหุ้มห่อซองหรือภาชนะบรรจุบุหรี่ซิกาแรต (Carton) โดยให้ใช้ตัวอักษรสีดำบนพื้นฉลากสีขาว
และมีกรอบสีดำล้อมหรือพื้นฉลากเป็นสีดำให้ใช้ตัวอักษรสีขาวโดยไม่ต้องมีกรอบล้อม

ข้อ ๘
ประกาศฉบับนี้มิให้ใช้บังคับกับบุหรี่ซิกาแรตที่ผลิตหรือนำเข้ามาในราชอาณาจักร
ดังต่อไปนี้
(๑)
บุหรี่ซิกาแรตที่ผลิตหรือนำเข้ามาเพื่อการจำหน่ายนอกราชอาณาจักรหรือเพื่อเป็นตัวอย่างในการทดสอบ
วิเคราะห์ หรือวิจัย
โดยมีหลักฐานในการผลิตหรือนำเข้ามาเพื่อการดังกล่าวอย่างชัดเจน
(๒) บุหรี่ซิกาแรตที่ผู้เดินทางนำติดตัวเข้ามา ตามจำนวนที่ได้รับการผ่อนผันให้นำติดตัวเข้ามาโดยไม่ต้องขออนุญาตจากเจ้าพนักงานตามประกาศกรมสรรพสามิต ทั้งนี้ เฉพาะเพื่อการบริโภคของผู้นั้น

ข้อ ๙
บุหรี่ซิกาแรตที่ได้มีการผลิตหรือนำเข้ามาในราชอาณาจักรก่อนที่ประกาศฉบับนี้มีผลใช้บังคับให้ได้รับการยกเว้นไม่ต้องปฏิบัติตามประกาศฉบับนี้ ทั้งนี้
ต้องไม่เกินเก้าสิบวันนับแต่วันที่ประกาศมีผลใช้บังคับ

ข้อ ๑๐
กรณีมีปัญหาเกี่ยวกับการปฏิบัติหรือการดำเนินการตามประกาศฉบับนี้ให้อธิบดีกรมควบคุมโรคเป็นผู้วินิจฉัยชี้ขาด

ข้อ ๑๑[๑]
ประกาศฉบับนี้ให้มีผลใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๖ มีนาคม พ.ศ. ๒๕๕๖
ประดิษฐ สินธวณรงค์
รัฐมนตรีว่าการกระทรวงสาธารณสุข
[เอกสารแนบท้าย]

๑. ต้นแบบฉลากท้ายประกาศกระทรวงสาธารณสุข เรื่อง หลักเกณฑ์ วิธีการ
และเงื่อนไขการแสดงรูปภาพ ข้อความคำเตือนเกี่ยวกับพิษภัยและช่องทางติดต่อเพื่อการเลิกยาสูบ
ในฉลากของบุหรี่ซิกาแรต พ.ศ. ๒๕๕๖

(ดูข้อมูลจากภาพกฎหมาย)










ปริยานุช/ผู้จัดทำ
๙ เมษายน ๒๕๕๖

โชติกานต์/ผู้ตรวจ
๒๕ เมษายน ๒๕๕๖

















































[๑] ราชกิจจานุเบกษา
เล่ม ๑๓๐/ตอนพิเศษ ๔๕ ง/หน้า ๑๗/๕ เมษายน ๒๕๕๖